《答郭茂才二首 其一》
明代·卢龙云

几年奔逐愧飞黄，去矣怜君酒一觞。但使高台收骏骨，何言末路有羊肠。

徘徊别意看新柳，淡荡春风入野棠。后会不知何处是，每依北斗望龙光。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。